  Майя Бывальцева Майя Бывальцева 2-тӥ оштолэзе 11-тӥ ползэ дышетонъя но югдытонъя «Бадӟым удмурт диктант» ужрад ортчиз. 1 сюрслэсь трос адями диктантэз Удмуртиысь ёросъёсын но каръёсын нимысьтыз радъям 100-лэсь трос интыосын гожтӥз. Со сяна, удмурт кылын шонер гожъяськыны быгатэмзэс Башкириын, Татарстанын, Марий Элын, Пермь шаерын, Москваын улӥсь удмуртъёс эскеризы.  Туэ Ижкарын 10 площадка радъязы – школаосын, лыдӟиськонниосын, Калыкъёслэн эшъяськон юртазы. Кузебай Герд нимо йӧскалык гимназие удмурт диктантэз гожтыны 100 пала адями лыктӥз: татын дышетскисьёс, анай-атайёссы, песянай-песятайёссы. Бадӟымъёс туж тулкымъяськизы, угось тросэз школаез йылпумъямзы дырысен ни удмурт кылын шонер гожъяськыны быгатэмзэс ӧз эскерылэ. Но текстлэн авторез – кылбурчи, «Кенеш» журналлэн валтӥсь редакторез Анастасия Шумилова – ваньзэ лыдэ басьтэм кадь: пичигес верос али дышетскисьёслы но, арлыдоослы но валамон вал. « Мыным текст секыт ӧз поты. Куд-огез кылъёс, оло, валантэмгес, но, быдэсак текстэз лыдӟыса, пуштроссэ валаны луэ. Нош валантэм, секыт кылъёсыз туж но туж ӧжыт. Мыным текст кельшиз» Глафира Черепанова, Кузебай Герд нимо гимназиысь удмурт кылъя но литературая дышетӥсь « Туж ик секыт ӧй вал, ваньзэ ӧй вунэты на. Отличница вал школаын, но кӧня ортчиз ни – 52 ар! Мынам внучкае татын дышетске, со ӧтиз » диктант гожтонэ пыриськись « Берлозэ 30 арлэсь тросгес талэсь азьло гожъяй, школаын. Тодэм потӥз, кызьы быгато » диктант гожтонэ пыриськись Бадӟым удмурт диктант гожтон площадка гимназиын котькуд ар радъяло. Но туэ кадь трос адями ноку ӧз пыриськылы, шуиз дышетсконнилэн кивалтӥсез Татьяна Волкова. « Паймоно кадь, ньыль кабинетъёсын нылпиос, анай-атайёс, песянайёс, дышетӥсьёс ӵош гожтӥзы туннэ диктант. Ми 70 адямилы дасям вал кагазъёсты (бланкъёсты), но соос ӧз тырме! Шумпотӥськом, анай-атайёс вуизы гимназие, удмуртлыксэс возьматыса, тодон-валанъёссэс эскерыны » Татьяна Волкова, Кузебай Герд нимо йӧскалык гимназилэн кивалтӥсез Нялтас эшшо одӥг кичӧлтон кылдӥз. « Тани ми кенешимы ини мастер-классъёс ортчытъяломы шуыса: удмурт кылъя, удмурт культурая но киужъя. Соослэн туж бадӟым мылкыдзы нылпиосын ӵош, кызьы соос туннэ лыктӥзы диктантэ, озьы ик мастер-классэ ветлыны » Татьяна Волкова, Кузебай Герд нимо йӧскалык гимназилэн кивалтӥсез Ватсалом, диктантлэсь текстэ озьы ик радио- но телеэфирын лыдӟизы, соин ик ужрадэ вань пыриськемъёслэн лыдзы берлогес тодмо луоз. Вань ужъёсты 30-тӥ оштолэзёзь эскерозы. Со дырлы диктантлэсь текстсэ вотэсэ поттозы, тужгес ӵем пумиськылӥсь янгышъёсты вералозы, соосты сэрттозы-пертчозы. Ваньзэ сое тодыны но ужрадэ пыриськем сярысь электрон сертификатъёсты кыскыны диктантлэн нимлыко сайтысьтыз луоз. Нялтас вераса, отын ик тест ортчыны луонлык вань. Тодэ вайытом, 2021-тӥ арын Бадӟым удмурт диктантэ оглом 1 сюрс 500-лэсь трос адями пыриськиз. 50 адями сое 100 баллы гожтӥз. Тегъёс: Удмуртия Бадӟымудмуртдиктант удмурткыл Мерлык Дышетон Дышетонлэнарез КузебайГерднимогимназия Ижкар  